Hierdie is die 100ste uitgawe van Solidariteit Tydskrif en bied dus die perfekte geleentheid vir my en die span om die groei van die tydskrif oor die afgelope 17 jaar in oënskou te neem.
Om 100 uitgawes saam te stel, het vereis dat ’n groep mense hard moes werk en – soos met baie dinge in die lewe – ’n paar lesse moes leer tot voordeel van hierdie publikasie. Rome is nie in een dag gebou nie en hierdie puik publikasie wat jy vandag lees, het ook oor tyd gegroei tot ’n tydskrif wat ons lesers inlig, vermaak en waardevolle kennis bied.
Met die viering van hierdie groot mylpaal vir die tydskrif het ons in dié uitgawe ’n paar areas in die Solidariteit Beweging uitgelig waar groei veelvoudig plaasgevind het. Ek hoop jy kan met trots saam met ons kyk na hoe hierdie areas uitgebrei het om groter, beter en sterker te wees as wat enigiemand kon dink, danksy jou deelname daarin om ’n vry, veilige en voorspoedige toekoms net hier in Suid-Afrika te bou.
Jy kan ook lees oor S-Leer en hoe die Solidariteit-gildes groei, asook hoe Solidariteit die jeug betrek om al sy voordele te geniet. Daarbenewens kan jy die nuutste lees oor die nasionale staking by Sasol en oor die stand van sake by die platsak Denel. Jy kan oudergewoonte ook opvang met die nuutste verwikkelinge by ’n paar van die ander instellings van die Solidariteit Beweging.
Ek wens vir jou en jou familie ’n wonderlike feestyd toe, met al die geluk wat samesyn bring. Volhard hierdie laaste paar weke van die jaar en geniet dan ’n welverdiende ruskans. Vir dié van ons wat enduit werk, byt vas. Niks is ooit verniet nie!